Euroopa Liidu Teataja L 203 , 12/08/2003 Lk 0007 - 0012



Komisjoni määrus (EÜ) nr 1428/2003, 11. august 2003, millega täiendatakse määruse (EÜ) nr 2400/96 (teatavate nimede kandmise kohta kaitstud päritolunimetuste ja geograafiliste tähiste registrisse, mis on ette nähtud nõukogu määrusega (EMÜ) nr 2081/92 põllumajandustoodete ja toiduainete geograafiliste tähiste ning päritolunimetuste kaitse kohta) lisa ("ФΑΣΟΛΙΑ ΓΙΓΑΝΤΕΣ – ΕΛΕΦΑΝΤΕΣ ΚΑΣΤОΡΙΑΣ (Fasolia Gigantes – Elefantes Kastorias")) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 14. juuli 1992. aasta määrust (EMÜ) nr 2081/92 põllumajandustoodete ja toiduainete geograafiliste tähiste ja päritolunimetuste kaitse kohta, [1] viimati muudetud määrusega (EÜ) nr 806/2003, [2] eriti selle artikli 6 lõikeid 3, 4 ja 5, ning arvestades järgmist: (1) Kooskõlas määruse (EMÜ) nr 2081/92 artikliga 5 on Kreeka esitanud komisjonile taotluse nimetuse "ФΑΣΟΛΙΑ ΓΙΓΑΝΤΕΣ – ΕΛΕΦΑΝΤΕΣ ΚΑΣΤОΡΙΑΣ (Fasolia Gigantes – Elefantes Kastorias)" registreerimiseks geograafilise tähisena. (2) Kooskõlas kõnealuse määruse artikli 6 lõikega 1 on leitud, et taotlus vastab kõikidele kõnealuses määruses sätestatud nõuetele ja eelkõige sisaldab kõiki artikli 4 kohaselt nõutud andmeid. (3) Pärast taotluse kokkuvõtte avaldamist vastavalt määruse (EMÜ) nr 2081/92 artikli 6 lõikele 2 palus Kreeka Vabariik teha kaks väikest muudatust, et selgitada punkti 4.2 (kirjeldus) ja kustutada väide, mille kohaselt toote levitamiseks kasutatakse taotlejate rühma sõidukeid. Taotluse muudetud kokkuvõte on esitatud II lisas. (4) Seetõttu tuleks nimetus kanda kaitstud päritolunimetuste ja geograafiliste tähiste registrisse ja võtta kaitstud geograafilise tähisena kaitse alla kogu ühenduses. (5) Käesoleva määruse lisaga täiendatakse komisjoni määruse (EÜ) nr 2400/96 [3] (viimati muudetud määrusega (EÜ) nr 1298/2003 [4]) lisa, ON VASTU VÕTNUD KÄESOLEVA MÄÄRUSE: Artikkel 1 Käesoleva määruse lisas osutatud nimi lisatakse määruse (EÜ) nr 2400/96 lisasse ja kantakse kaitstud geograafilise tähisena määruse (EMÜ) nr 2081/92 artikli 6 lõikega 3 ette nähtud kaitstud päritolunimetuste ja geograafiliste tähiste registrisse. Tootekirjelduse põhielemendid on esitatud II lisas. Need asendavad Euroopa Ühenduste Teatajas avaldatud taotluse kokkuvõtet. [5] Artikkel 2 Käesolev määrus jõustub 20. päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 11. august 2003 Komisjoni nimel komisjoni liige Franz Fischler [1] EÜT L 208, 24.7.1992, lk 1. [2] ELT L 122, 16.5.2003, lk 1. [3] EÜT L 327, 18.12.1996, lk 11. [4] ELT L 184, 23.7.2003, lk 3. [5] EÜT C 120, 23.5.2002, lk 5. -------------------------------------------------- I LISA EÜ ASUTAMISLEPINGU I LISAS LOETLETUD JA INIMTOIDUKS ETTENÄHTUD TOOTED Puuvili, köögivili ja teravili Köögivili KREEKA - "ФΑΣΟΛΙΑ ΓΙΓΑΝΤΕΣ – ΕΛΕΦΑΝΤΕΣ ΚΑΣΤОΡΙΑΣ (Fasolia Gigantes – Elefantes Kastorias)" (KGT) -------------------------------------------------- II LISA Nõukogu määrus (EMÜ) nr 2081/92, REGISTREERIMISTAOTLUS: Artikkel 5 Kaitstud päritolunimetus ( ) Kaitstud geograafiline tähis (X) Riiklik taotlus nr EL-04/00-5 1. Liikmesriigi vastutav talitus Nimi: | Δ/νση Π.Α.Π. – Φυτών Μεγάλης Καλλιέργειας (Põllukultuuride tootmise ja kasutamise direktoraat) | Aadress: | Μενάνδρου 22 – ΑΘΗΝΑ Τ.Κ 105 52 (Menandrou 22, GR-10552 Ateena) | Telefon | (30-210) 212 51 19 või (30-210) 212 51 21 | Faks | (30-210) 524 51 95 | 2. Taotlejate rühm 2.1.Nimi: | ΆΓΡΟΤΙΚΗ ΚΑΣΤΟΡΙΑΣ Α.Ε.με διακριτικό τίτλο AGROKA S.A. (AGROTIKI KASTORIAS AE (ärinimi AGROKA SA) | 2.2. | Aadress: Οικισμός Λακκωμάτων – Δήμου Ορεστίδος Ν. Καστοριάς (Lakkomata, Orestida, Kastoria noom) | 2.3. | Liikmed: tootjad/töötlejad (x) muud ( ) | Rühma liikmeteks on Kastoria noomi 212 aedoakasvatajat kõikidelt seda toodet kasvatavatelt aladelt (asutamisleping nr 65/ 7.4.97), kellele kuulub 65 % aktsiate nimiväärtusest. Ülejäänud 35 % kuulub Lakkomata omavalitsusüksusele, mis on praegu Orestida haldusüksuse osa. Äriühingu struktuur on kehtestatud vastavalt PD 410/95 (GC321) artiklile 2. 3. Toote liik: klass 1.6. 4. Tootekirjeldus (Artikli 4 lõikes 2 sätestatud nõuete kokkuvõte) 4.1. Nimi: ФΑΣΟΛΙΑ ΓΙΓΑΝΤΕΣ – ΕΛΕΦΑΝΤΕΣ ΚΑΣΤОΡΙΑΣ (Fasolia Gigantes – Elefantes Kastorias) 4.2. Kirjeldus: Aedoad on üheaastased pikkade peenikeste varte ja liitlehtedega ronitaimed, mis võivad kasvada rohkem kui kahe meetri pikkuseks. Nad kuuluvad liblikõieliste sugukonda (kaunviljad). Perekonda Phaseolus kuulub 250 liiki. Kastoria noomis kasvatatud sordid kuuluvad liiki Phaseolus coccineus (multiflorus). - Lämmastikku siduva bakteri Bacterium radicola sümbioos taime lihavate juuremügaratega võimaldab atmosfääris leiduva lämmastiku imendumist kuni 40 kg/ha. - Vars on peenike, väänduv ja silindrikujuline ning keerdub katkematult vasakult paremale. - Ülemised keskmised üksteisest läbipõimunud lehed koosnevad kolmest lehekesest. - Õied koosnevad viieosalisest õietupest, viieosalisest valgest õiekroonist, kümnest tolmukast ja emakast. Õied moodustuvad suurte õisikutena lehekaenlas taime kogu pikkuses. - Elevant-/hiidaedoad on risttolmlevad taimed. - Vili on valge neerukujuline kaun. Kuna aedoad on suured kaunviljad, küpsetatakse neid ahjus või hautatakse koos teiste taimsete saadustega (õli, sibul, tomat, seller, porgand), mis annavad toidule "vahemereliku iseloomu". - Nende toiteväärtus on väga kõrge, nad on suurepäraseks proteiini, tärklise, raua jms allikaks, millel on madal rasvasisaldus. Elevant-/hiidaedoad peavad vastama põllumajandus- ja kaubandusministrite ühisotsuse 37227/ 25.9.87 (Kreeka Vabariigi ametlik teataja 541/B/ 9.10.87) artiklites 2, 3 ja 5 esitatud kvaliteedistandarditele: Valmispakendatud tooted peavad vastama vähemalt järgmistele nõuetele: 1. aedoad peavad olema terved, küpsed, loomuliku värvusega, mitte pehmed, ilma putukate tekitatud aukudeta, ilma putukate ja ohtlike haigusteta; nendel ei tohi olla kvaliteedi halvenemisest või temperatuuri tõusust põhjustatud muutusi; 2. nad peavad olema puhastatud sõelumise või käsitsi sortimise teel; 3. pakendites ei tohi olla käesoleva otsuse artiklis 3 ettenähtud sortidest erinevatesse sortidesse kuuluvaid aedube; 4. pakendid peavad olema ilma võõrolluseta; 5. aedubade makroskoopilised ja organoleptilised omadused peavad olema igale liigile omased ning üldiselt kooskõlas Codex Alimentariuses ettenähtud pidamise ja käsitsemise hügieeninõuetega; 6. aedubade niiskusesisaldus ei tohi olla suurem kui 14 %. Aedubade liigitamine (artikkel 3) Aedubasid liigitatakse nende kuju, tuhande aedoa kaalu või protsendimäära järgi, mis läbib kindlaksmääratud suurusega avadega sõela iga tüübi ja liigi kohta järgmiselt: a) elevantoad: kaal tuhande aedoa kohta; vähemalt 1800 g või 90 % ubadest ei läbi sõela, millel on ümmargused 13 mm läbimõõduga avad; b) hiidoad: kaal tuhande aedoa kohta; 1200–1800 g või 90 % ubadest ei läbi sõela, millel on ümmargused 12 mm läbimõõduga avad. Pakendamine ja esitlemine (artikkel 5) Valmispakendatud aedubade puhul on lubatud järgmised kõrvalekalded: a) katkised oad: vähem kui pool terve oa suurusest: kuni 2 %; b) pehmed/värvimuutusega oad: kuni 0,5 %; c) võõrollus: kuni 0,05 % (sellest mulda maksimaalselt 0,02 %). 4.3. Geograafiline piirkond Kastoria noomis kasvatatakse ube Aliakmonase jõe ja selle lisajõgede kallastel ning aladel, kus on läbi viidud maapiirkondade maakorraldus ja mis on varustatud niisutusvõrgustikega, millega tagatakse maaharimiseks vajaliku rohke vee kättesaadavus. Oakasvatus Kastoria järve kallastel on teisejärgulise tähtsusega. Kasvupiirkonnast umbes 900 ha kasutatakse Kastoria elevant- ja hiidubade kasvatusalana. Kasvatusala asub 630–900 meetri kõrgusel merepinnast. Mullastik on alluviaalne, kerge, vaba äravooluga ja üldiselt kergelt happeline. Kasvupiirkonna kliima on kontinentaalne; suved on merepinnast kõrge asukoha ning Kastoria järve ja Aliakmonase jõe veealade läheduse tõttu jahedad. Järve läheduse tõttu on ka kevad pehme. Aasta keskmine sademete hulk, mis on ligikaudu 600 mm, vastab veelembese oataime kasvatamise nõuetele. See "eriline" kliima, mis on kõnealuse toote suurepärasuse põhjuseks, on siiski suures osas tingitud erandlikust nähtusest. Kogu piirkond asub avaral platool, mis on kaitstud Vitsi mäe ja Grammose mäeahelikuga. Tuuled on sellel valgalal alati nõrgad. Kasvupiirkond koosneb järgmistest aladest: 1. kogu Ion Dragoumise haldusüksus; 2. kogu Makedna haldusüksus; 3. kogu Agioi Anarguroi haldusüksus; 4. kogu Korestia haldusüksus; 5. kogu Kastoria haldusüksus; 6. kogu Vitsio haldusüksus; 7. kogu Aliakmonase haldusüksus; 8. kogu Agia Triada haldusüksus; 9. osa Orestida haldusüksusest (endine Argos Orestiko haldusüksus ning endised Ammoudara, Asprokklisia, Dialekto, Kastanofito, Lakkomata, Melanthi ja Spilea omavalitusüksused); 10. osa Nestori haldusüksusest (endine Ptelea omavalitsusüksus); 11. osa Kastraki omavalitsusüksusest (endine Dendrokhori omavalitsusüksus). Tegelikult haritavad alad külgnevad üksteisega. 4.4. Päritolutõend Aedoad pärinevad Lõuna-Mehhikost ja Kesk-Ameerikast. Liiki Phaseolus coccineus (multiflorus) hakati radioaktiivse süsiniku uuringute kohaselt Mehhikos kasvatama ligikaudu 2000 eKr. Aeduba toodi Euroopasse tõenäoliselt 16. sajandi keskpaigas, esimesena Inglismaale ja Hispaaniasse; Kreekasse jõudis see sama sajandi lõpus. Esialgu kasvatati neid tasandikul linnakeskuste ümbruses, kuid taime füsioloogiste omaduste tõttu levis nende kasvatamine kiiresti kaugetele kõrgendikualadele. Üks nendest aladest on Kastoria noom, mille täiuslik mullastik, kliima ja suurepärased kasvatamistehnikad võimaldavad toota sorte ja kasvatada toodet, mis vallutab turgusid. Kõnealust toodet on kreeklaste soosingu tõttu ja selle toote erilise koha tõttu nende toiduvalikus nimetatud "rahvustoiduks". Piiritletud maa-alal asuv kasvatuspiirkond ja andmed kasvatamise kohta registreeritakse ja nende täpsus tagatakse järgmiste vahendite abil: a) hüvitiskava; b) põllumajanduslike majapidamiste ühtne juhtimissüsteem; c) kaugseireprogramm. Neid reguleerivad ühenduse õigusaktid ja neid rakendab põllumajanduse direktoraat. Määratud riigiasutused viivad läbi kontrollimenetlusi ja toodete sertifitseerimist päritolunimetusi ja geograafilisi tähiseid käsitlevate kehtivate õigusaktide alusel. Üksikasjalik läbivaatus hõlmab asutuste tehtavaid keemilisi analüüse. Need asutused teostavad samuti kontrolli märgistamise üle, hinnates kehtivate siseriiklike ja ühenduse õigusaktidega ette nähtud kohustuslike märgete õigsust (näiteks partiide numeratsioon, ühenduse sümboli võimalik kasutamine jne). Elevant- ja hiidoad on ainsad kuivatatud oad Kreekas, mille kaal on suurem kui 1200 grammi 1000 oa kohta. 4.5. Valmistamismeetod 4.5.1. Saagikoristus Kaunade käsitsi koristamine algab septembri alguses ja kestab kuni kolm kuud. Taimelt võidakse saaki koristada kuni kolm korda, kuna kaunad valmivad järk-järgult taime juurest alates. Kaunad laotatakse põrandale päikese kätte loomulikult kuivama, kuni kaunad eralduvad painduvate keppidega peksmisel kergesti seemnetest. 4.5.2. Säilitamine Eraldatud seemned laotatakse vajaduse korral päikese kätte kuivama seniks, kuni saavutatakse soovitav, ligikaudu 12 %-line niiskusesisaldus. Seejärel sorditakse nad käsitsi võõrkehade, katkiste ja kahjustatud ning muudesse sortidesse kuuluvate seemnete kõrvaldamiseks, pannakse kottidesse ja ladustatakse hügieenilistes tingimustes, kus nende säilivus ei ole mingil viisil ohustatud. 4.5.3. Pakendamine ja lõppladustamine Agrotiki Kastorias’e uues liigitamis-/pakendamiskohas kasutatakse kõrgtehnoloogilisi masinaid ja meetodeid, mis tagavad toote valitud kvaliteedi. Poolekilosed ja kilosed polüpropüleenikotid täidetakse automaatselt ja asetatakse seejärel 10–20 kg kastidesse. Kogu menetlust kontrollitakse elektrooniliselt ja selles kasutatakse automaatseid mõõteriistu. Liigitamine hõlmab toote automaatset eraldamist kolme suurusega kategooriasse, nagu tunnustamise taotluses osutatud, millele järgneb sordiehtsuse kontrollimine ning puhastamine ja desinfektsioon õrnu menetlusi kasutades (füüsiline eraldamine/ECOGEN-süsteem). Toodet turustatakse otse toidukauplustele. Vahetuteks eesmärkideks on toote äriline turvalisus, tarbija kaitsmine ning välisturgude hõlvamine, mis on võimalik üksnes siis, kui toodet tunnustatakse kaitstud geograafilise tähisega tootena. 4.6. Seos piirkonnaga Eripäraste Kastoria elevant-/hiidubade tootmisele aitab otsustavalt kaasa piirkonna mullastik ja kliima. Keskmise lõimisega kergelt happeline suurepäraselt kuivendatud pinnas ja piirkonna vahemerelik-kontinentaalne kliima toimivad aedoa kasvatamisel, mis on olnud piirkonna elanike elu osaks 300 aastat, teineteist tasakaalustavate teguritena. Kasutatav kasvatamistehnika on traditsioon, mida antakse edasi põlvkonnalt põlvkonnale. Sellise suurepärase kvaliteediga toote kasvatamine ei sõltu vahenditest, vaid pikaajalisest kogemusest, mida kasvatajad oma "silmade ja kätega" rakendavad. Aedoa kasvatamine on selle piirkonna majanduse osa ning selle tähtsus kajastub traditsioonides, tavades ja festivalidel. - Iga-aastane oamess Lakkomatas. - Oatoitu pakutakse külalistele, kes osalevad Makedoonia vabadusvõitleja Pavlos Melase surma-aastapäeva tähistaval festivalil, mis toimub tema järgi nimetatud kohas. - Oafestivalid erinevates kohtades saagikoristusajal, mis on seotud kohaliku kultuuri- ja rahvakunstiüritustega. Need üritused näitavad elanike ajaloolist ja sotsiaalset seost kõnealuse tootega. 4.7. Kontrollorgan Nimi: | Νομαρχιακή Αυτοδιοίκηση Καστοριάς Δ/νση Γεοργίας Διοικητήριο 521 00 – ΚΑΣΤΟΡΙΑ (Põllumajanduse direktoraadi Kastoria piirkondlik valitsus) | Aadress: | 521 00 – ΚΑΣΤΟΡΙΑ Διοικητήριο (GR-52100 Kastoria) | 4.8. Märgistamine Toote pakendile peab olema kantud nimetus Fasolia Gigantes-Elefantes Kastorias (KGT) ja PD 81/93 artikli 4 lõikes 7 täpsustatud andmed. 4.9. Siseriiklikud nõuded Kohaldatakse PD 81/93 kaitstud päritolunimetuse ja kaitstud geograafilise tähise tootmismenetlusi käsitlevaid üldsätteid. EÜ nr: G/EL/00123/20 00.04.05 Täieliku taotluse esitamise kuupäev: 14.12.2000 --------------------------------------------------